The Outsiders

The Outsiders er en amerikansk drama- og ungdomsfilm fra 1983 regissert av Francis Ford Coppola. Filmen skildrer livet til en gruppe ungdommer som lever Tulsa, Oklahoma på starten av 1960-tallet. Ungdommene er enten sosser fra overklassen eller greasers fra arbeiderklassen. De er stadig i konflikt med hverandre. Hovedrollene spilles av C. Thomas Howell, Matt Dillon, Ralph Macchio og Diane Lane. Andre sentrale roller spilles av Rob Lowe, Emilio Estévez, Tom Cruise og Patrick Swayze. The Outsiders regnes som den første filmen med The Brat Pack. Den er basert på S. E. Hintons roman med samme tittel fra 1967.

 Handling 
Handlingen er lagt til Tulsa, Oklahoma på 1960-tallet. Her skapes en fortettet atmosfære fra en by hvor de unge enten er greasers fra arbeiderklassen eller socs (sosser) fra overklassen. De bor på hver sin side av byen og er så fiendtlig innstilt at slagsmål og forulempninger hører til dagens orden. Eksponentene for greaserne er Ponyboy på 14 år og Johnny på 16 år, som vokser opp i hjem uten samhold og antydning til kjærlighet. Noen ganger er det så ille at tenåringene rømmer hjemmefra og sover ute i parker.

En kveld bryter det ut et slagsmål mellom gjengene og en unggutt fra det fine kvarteret dør av et knivstikk. Ponyboy og Johnny, blir nødt til å flykte til en forlatt kirke. Der får de tid til å reflektere over det som har skjedd og etter en stund bestemmer de seg for å vende tilbake og ta konsekvensene av det som skjedde den skjebnesvangre kvelden.

 Om filmen 
The Ousiders ble en moderat publikumssuksess da den innbrakte $25,7 millioner ved amerikanske kinoer. Den havnet på en 28-plass over de mest innbringende filmene i USA i 1983.Boxofficemojo

Den har fått 64 % på Rotten Tomatoes, og 41 % på Metacritic. Den amerikanske filmkritikeren Roger Ebert gav den 2,5 av 4 stjerner. Rolling Stone og The Boston Globe var blant de publikasjoner som gav den best omtale, mens The New York Times var blant de mest kritiske.Metacritic

Filmen fikk god omtale av Aftenpostens anmelder, som blant annet skrev: «En ungdomsfilm utenom det vanlige har Francis Coppola ( "Gudfaren" , "Apocalypse nå" ) denne gang vært mester for. En beretning som engasjerer, appellerer og sjokkerer. Coppola når inn til kjernen av et miljø hvor det å være ung er blitt et problem i seg selv».Aftenposten Morgen  - Vektig ungt drama -  31.08.1984  -  Side: 10 Den fikk terningkast fire av Dagbladet.

 Rollebesetning 
 C. Thomas Howell – Ponyboy Curtis
 Ralph Macchio – Johnny Cade 
 Diane Lane – Sherri "Cherry" Valance
 Matt Dillon – Dallas "Dally" Winston
 Rob Lowe – Sodapop "Soda" Curtis
 Patrick Swayze – Darrel "Darry" Curtis
 Emilio Estévez – Keith "Two-Bit" Mathews
 Tom Cruise – Steve Randle
 Glenn Withrow – Tim Shepard
 Leif Garrett – Robert "Bob" Sheldon
 Darren Dalton – Randy Adderson
 Michelle Meyrink – Marcia
 Tom Waits – Buck Merrill
 Gailard Sartain – Jerry Wood
 S. E. Hinton – Nurse

 Priser 
 1984: Vant en Young Artist Award for beste unge mannlige skuespiller i film (C. Thomas Howell)
 1984: Nominert til en Young Artist Award for beste unge kvinnelige skuespiller (Diane Lane)
 1984: Nominert til en Young Artist Award for beste film.
 1983: Nominert til Golden Prize ved Moskva internasjonale filmfestival (Francis Ford Coppola)IMDb awards

 Referanser 

 Eksterne lenker 


Kategori:Dramafilmer fra USA
Kategori:Ungdomsfilmer fra USA
Kategori:Filmer fra 1983
Kategori:Engelskspråklige filmer
Kategori:Filmer lagt til Oklahoma